ხორხე ლუის ბორხესი

**ხორხე ლუის ბორხესი** ( [ˈxorxe ˈlwis ˈβorxes]) (სრული სახელი  *ფრანცისკო ისიდორო ლუის ბორხეს ასევედო*), (დ. 24 აგვისტო, 1899,  ბუენოს-აირესი, არგენტინა ― გ.  14 ივნისი,  1986, ჟენევა, შვეიცარია) — არგენტინელი მწერალი და პოეტი.

## ბიოგრაფია 
მამა, ხორხე გილიელმო ბორხესი, ადვოკატი და ფსიქოლოგიის პროფესორი, ლიტერატურულ მოღვაწეობასაც ეწეოდა, მაგრამ შვილისგან განსხვავებით, წარმატებას ვერ მიაღწია. დედა, ლეონორ ასევედო სუარესი ინგლისურიდან მთარგმნელად მუშაობდა. ბორხესების ოჯახი ორენოვანი იყო, ამიტომ მომავალი მწერალი ბავშვობიდან ერთ დონეზე ფლობდა ინგლისურ და ესპანურ ენას.

პირველი მსოფლიო ომის შემდეგ ბორხესი ჟენევაში სწავლობს, გარკვეულ დროს ატარებს იტალიასა და ესპანეთში. ამ პერიოდისთვის ხორხე ლუის ბორხესი ესპანეთში ულტრაისტული ავანგარდული მიმდინარეობის წევრია. ჟურნალში *Grecia* ქვეყნდება უოლტ უიტმანის სტილში დაწერილი მისი პირველი ლექსი, *ჰიმნი ზღვას*.

1921 წელს იგი ბუენოს-აირესში ბრუნდება და მრავალმხრივ კულტურულ მოღვაწეობას იწყებს: აარსებს ჟურნალს, თარგმნის კაფკასა და ფოლკნერს, აქვეყნებს ლექსებსა და ესეებს. 1930-იანი წლების ბოლოს იგი იწყებს მოთხრობებისა და ნოველების წერას და აქვეყნებს „მსოფლიო მზაკვრობის ისტორიას“, რომელიც სახელს გაუთქვამს როგორც პროზაიკოსს. ამ პერიოდში იგი თავზე ტრავმას იღებს, რაც მის ნაწილობრივ დაბრმავებას იწვევს, თუმცა ამის მიუხედავად იგი მაინც განაგრძობს მუშაობას. ამაში მას ჯერ დედა, მისი გარდაცვალების შემდეგ კი თანაშემწე და მოგვიანებით მეუღლე, მარია კოდამა ეხმარება. ამ პერიოდისთვის ბორხესი ძირითადად ცნობილია თავისი ნოველებით, თუმცა ამავე დროს წერს ლექსებსა და ლიტერატურულ კრიტიკას. იგი თანაავტორია ასევე პაროდიული დეტექტივებისა, რომლებიც ბუსტოს დომეკის ფსევდონიმით გამოდის, და ასტორ პიაცოლას მუსიკაზე შექმნილი სიმღერების. 1955 წელს ბორხესს ნიშნავენ ბუენოს-აირესის ეროვნული ბიბლიოთეკის დირექტორად. ამავე წელს ბუენოს აირესის უნივერსიტეტში ინგლისური ენის სწავლებას იწყებს.

საერთაშორისო კრიტიკა ბორხესის შემოქმედებით მხოლოდ 1960-იანი წლებში ინტერესდება. 1961 წელს იგი სამუელ ბეკეტთან ერთად იღებს ფორმენტორის პრემიას. 1962 წელს მისი ნაწარმოებები პირველად ითარგმნება ინგლისურად, რასაც ავტორისთვის დიდი პოპულარობა მოაქვს. 1967 წელს ბორხესი ცოლად ირთავს დიდი ხნის მეგობარს, ელზა ასტეტ მილანს, რომელთან ქორწინებაც 3 წელი გრძელდება.
1973 წელს ხუან პერონის ხელმეორედ გაპრეზიდენტების შემდეგ ბორხესი ტოვებს ეროვნული ბიბლიოთეკის დირექტორის თანამდებობას. 1979 წელს მწერალს აჯილდოებენ სერვანტესის პრემიით, 1983 წელს კი საპატიო ლეგიონის ორდენს იღებს.

ცხოვრების ბოლო წლებს ბორხესი თავის თანაშემწესთან, მარია კოდამასთან ატარებს. 1984 წელს ისინი აქვეყნებენ ნაწყვეტებს თავიანთი დღიურიდან, სახელწოდებით *ატალა*, სადაც ბორხესის ტექსტები და კოდომას ფოტოებია. ისინი 1986 წელს, მწერლის გარდაცვალებამდე რამდენიმე თვით ადრე ქორწინდებიან. ბორხესი გარდაიცვლება კიბოთი, ჟენევაში, 1986 წელს. მას მეფეთა სასაფლაოზე დაკრძალავენ.

## შემოქმედება 
ბორხესს ზოგიერთი მაგიური რეალიზმის ლათინო ამერიკული სკოლის ფუძემდებლად მიიჩნევს და გაბრიელ გარსია მარკესთან ერთად XX საუკუნის სამხრეთ ამერიკული ფიქციის ერთ-ერთ უმნიშვნელოვანეს ავტორად ასახელებს. სხვები კი მასში უნივერსალურ მწერალს ხედავენ. მის ნაწარმოებებში ხშირია სიმბოლოების, სარკეების, ლაბირინთების, რეალობისა და პიროვნების თემა.
ფიქციის გარდა ბორხესის შემოქმედება მოიცავს ფილმებისა და წიგნების კრიტიკას, დეტექტიურ რომანს. ბორხესი დეტექტიურ რომანს მიიჩნევს კლასიკური ლიტერატურის ღირსეულ მემკვიდრედ, რადგან მას გააჩნია ნათლად განსაზღვრული გეგმა, შესავალი, ინტრიგა და დასასრული. ბორხესს ეკუთვნის ასევე მოკლე ბიოგრაფიები და გრძელი ფილოსოფიური ესეები მეტყველების, დიალოგის, აზროვნებისა და მათი ურთიერთმიმართების შესახებ. ისეთ სტატიებში, როგორიცაა, მაგალითად, „ტანგოს ისტორია“ და „ათას ერთი ღამის მთარგნელები“, ავტორი ნათლად მიანიშნებს იმ ელემენტებზე რომლებსაც მნიშვნელოვანი ადგილი ეკავათ მის ცხოვრებაში.

## ნაწარმოებები 
* *ანფასის მთვარე*, 1925
* *ინკვიზიციები*, 1925
* *დისკუსია*, 1932
* *მსოფლიო მზაკვრობის ისტორია*, 1935
* *მარადიულობის ისტორია*, 1936
* *ფიქციები* (ნოველების კრებული), 1944
* *ალეფი*, 1949
* *გამოძიებები*, 1952
* *ავტორი*, 1960
* *სხვა, იგივე*, 1964
* *ექვსი სიმისთვის*, 1964
* *ავტობიოგრაფიული ესე*, 1970
* *ვეფხვების ოქრო*, 1972
* *წინასიტყვაობების წიგნი*, 1975
* *ქვიშის წიგნი*, 1975
* *ღრმა ვარდი*, 1975
* *რკინის მონეტა*, 1976
* *რა არის ბუდიზმი*, 1976
* *ღამის ისტორია*, 1977
* *შვიდი საღამო*, 1980
* *ციფრი*, 1981
* *ექვსი ესე დანტეს შესახებ*, 1982
* *ატლასი*, 1984

## რესურსები ინტერნეტში 
* ხორხე ლუის ბორხესის ბიოგრაფია
* ხორხე ლუის ბორხესი

## სქოლიო
კატეგორია:არგენტინელი მწერლები
კატეგორია:დაბადებული 1899
კატეგორია:გარდაცვლილი 1986
კატეგორია:ესპანელი არგენტინელები
კატეგორია:XX საუკუნის არგენტინელი მწერლები
კატეგორია:XX საუკუნის არგენტინელი მამაკაცი მწერლები
კატეგორია:არგენტინელი ანტიკომუნისტები
კატეგორია:არგენტინელი ესეისტები
კატეგორია:არგენტინელი ანტიფაშისტები
კატეგორია:არგენტინელი მამაკაცი პოეტები
კატეგორია:არგენტინელი მამაკაცი სცენარისტები
კატეგორია:არგენტინელი მთარგმნელები
კატეგორია:იერუსალიმის პრემიის მფლობელები
კატეგორია:სონეტისტები
კატეგორია:ბუენოს-აირესელი მწერლები
კატეგორია:XX საუკუნის არგენტინელი ესეისტები
კატეგორია:ფენტეზის მსოფლიო პრემიის ლაურეატები
კატეგორია:მწერლები ანბანის მიხედვით
კატეგორია:ბუენოს-აირესში დაბადებულები
კატეგორია:ხორხე ლუის ბორხესი
კატეგორია:XX საუკუნის არგენტინელი ფილოსოფოსები
კატეგორია:XX საუკუნის არგენტინელი პოეტები
კატეგორია:XX საუკუნის არგენტინელი სცენარისტები
კატეგორია:XX საუკუნის არამხატვრული მწერლები
კატეგორია:XX საუკუნის არგენტინელი მთარგმნელები
კატეგორია:ანთოლოგები
კატეგორია:არგენტინელი ლიტერატურის კრიტიკოსები
კატეგორია:არგენტინელი არამხატვრული მწერლები
კატეგორია:არგენტინელი სამეცნიერო ფანტასტიკის მწერლები
კატეგორია:ბრმა მწერლები
კატეგორია:არგენტინელი ფენტეზი მწერლები
კატეგორია:არგენტინელი მამაკაცი ესეისტები
კატეგორია:ხელოვნების ფილოსოფოსები
კატეგორია:კულტურის ფილოსოფოსები
კატეგორია:ლიტერატურის ფილოსოფოსები
კატეგორია:გონების ფილოსოფოსები
კატეგორია:დროის ფილოსოფოსები
კატეგორია:პოსტმოდერნისტი მწერლები
კატეგორია:ესპანურენოვანი პოეტები
კატეგორია:სიურრეალისტი მწერლები